Helsingin Sanomien kuvaaja Sami Kero ei tajunnut Havis Amandan kaoottisessa MM-juhlinnassa ottaneensa ikonisen kuvan.

Helsingin Sanomien valokuvaaja Sami Kero oli paikan päällä Havis Amandalla, kun MM-voitto tuli edellisen kerran Suomeen toukokuun puolivälissä 2011. Kero otti kuvan voitonhurmaisesta juhlijasta, joka viiletti ilman paitaa Suomen lippu kourassa ja antoi tunteidensa tulla.

Niin sanotun Torilla tavataan -miehen kuva on levinnyt sosiaalisessa mediassa aina siitä lähtien, jos Suomi voittaa tai tulee ihan mikä tahansa muu syy tavata torilla.

Mantan patsaalla oli hiljaista vielä vartti MM-finaalin päätösvihellyksen jälkeen. Muutama lippu liehui keskustassa. Jostain kaikui ponteva laulu: ”Suomi on uusi maailmanmestari, maailmanmestari...” Viidentoista minuutin kuluttua tulivat ihmisnorot.

Aluksi ne alkoivat purkautua ravintoloista. Sitten lähijunista, raitiovaunuista ja autoista. Norot yhdistyivät voimistuviksi virroiksi. Alati suurenevat virrat hakeutuivat samaan pisteeseen, Havis Amandalle. Tuskin koskaan Havis Amandalla oli nähty näin paljon paljasta pintaa, IS uutisoi tuolloin.

Sami Kero otti kymmeniä, ellei satoja kuvia juhlijoista. Yksi kuvista nousi ylitse muiden.

­

– Tilanne oli kaoottinen. Juhlinta oli räjähtänyt käyntiin. En siinä tilanteessa tajunnut kuvan arvoa enkä ymmärtänyt kysyä ihmisen nimeä. Spontaania iloista juhlintaa oli niin paljon ympärillä, ettei se siinä kuvaustilanteessa kiinnittänyt minuun huomiota, Kero kertoo.

Jos ja kun Suomi voittaa maailmanmestaruuden sunnuntaina, Kero on todennäköisesti jälleen paikalla.

– Toivottavasti. Nyt on ainakin lämpimämpää kuin talvella junnujen voittaessa. Silloin oli yli 20 astetta pakkasta. Toivon, että nyt on kivempi keli.

Oletko Torilla tavataan -mies tai tunnetko hänet? Ota yhteyttä Ilta-Sanomien toimitukseen. Voit laittaa sähköpostia osoitteeseen pauliina.leinonen@iltasanomat.fi.

­